
Бүген Татарстан Республикасы Президенты Рөстәм Миңнеханов Россия кооперация университеты (ККИ РУК) Казан кооператив институтының (филиалы) яңа корпусы нигезенә беренче ташны салды. Чарада шулай ук Россия Федерациясе Кулланучылар җәмгыятьләре үзәк берлеге Советы рәисе Дмитрий Зубов, Татарстан Республикасы Премьер-министры урынбасары – мәгариф һәм фән министры Энгель Фәттахов, Татарстан Республикасы төзелеш, архитектура һәм ТКХ министры Ирек Фәйзуллин, Татарстан Кулланучылар җәмгыятьләре берлеге идарәсе рәисе Мәхмүт Фәттахов, Россия кооперация университетының (ККИ РУК) Казан кооператив институтының (филиалы) ректоры Илдар Насретдинов һәм башкалар катнашты.

Рәсми өлеш башланганчы, Рөстәм Миңнеханов һәм Дмитрий Зубов ККИ РУКнең ремонтланган студентлар кампусында (Казан, 2 нче Даурия ур., 4) булдылар. Аңлатмаларны Татарстан Кулланучылар җәмгыятьләре берлеге идарәсе рәисе урынбасары – студкампус директоры Рөстәм Фазлыев биреп барды.

Казан кооператив институтының бүгенгә бердәнбер биш катлы бинасы 1972 елда төзелгән. 40 ел буена монда капиталь ремонт ясалмаган. 2014 елның мартында Татарстан Кулланучылар җәмгыятьләре берлеге исәбенә һәм Россия Федерациясе Кулланучылар җәмгыятьләре үзәк берлеге Советы ярдәмендә объектта торгызу эшләре башланган. Рөстәм Миңнехановка хәбәр ителгәнчә, ремонт башлыча студентлар каникуллары вакытында ясалган. Торак объект 234 урынга исәпләнгән.

Рөстәм Миңнеханов студентлар өчен бүләмәләрне, санузелны, көнкүреш урыннарын, конференц-залны, лекция кабинетларын карап чыкты.

Аннары Татарстан Республикасы Президенты һәм Россия Федерациясе Кулланучылар җәмгыятьләре үзәк берлеге Советы рәисе Казан кооператив институты төзелгән урынга юнәлде. Тантанада чыгыш ясап, Рөстәм Миңнеханов билгеләп үткәнчә, бүген Татарстан Кулланучылар җәмгыятьләре берлеге төзелүгә 100 ел тула. «Бу датага багышлап уздырылучы тантаналы чаралар кысаларында Казан кооператив институтының яңа корпусын төзү турында карар кабул ителгән иде», - диде Рөстәм Миңнеханов һәм Россия Федерациясе Кулланучылар җәмгыятьләре үзәк берлеге Советы җитәкчелегенә ярдәмнәре өчен рәхмәт белдерде.

Дмитрий Зубов үз чиратында билгеләп үткәнчә, Татарстан Кулланучылар җәмгыятьләре берлеге илдә иң әйбәтләрдән санала. «Киләчәктә дә без республика җитәкчелеге белән актив хезмәттәшлек итәрбез дип өметләнәм, - диде ул. – Яңа уку бинасыннан яхшы белгечләр генә чыгуын телим».

Аннары мәртәбәле кунаклар истәлекле ташны ачтылар, шуның белән яңа уку корпусы төзелеше башланып китте дип санала.
Татарстан Президенты Казан кооператив институтының яңа корпусы нигезенә беренче ташны салды